নিষ্ক্রিয় বা বসে যাওয়া নেতা-কর্মীরাই দলের সামনে চ্যালেঞ্জ হয়ে দাঁড়াতে পারেন। এই আশঙ্কায় পঞ্চায়েত ভোটের আগে তাঁদের ফেরাতে দলীয় কমিটি গড়লেন মমতা বন্দ্যোপাধ্যায়। অভিষেক বন্দ্যোপাধ্যায়, শোভন চট্টোপাধ্যায়, অরূপ বিশ্বাস, ফিরহাদ হাকিমের সঙ্গে এই কমিটিতে আছেন জ্যোতিপ্রিয় মল্লিকও।
আদি আর নব— এই দু’ভাগের টানাপড়েন বহুদিনই তৃণমূলের অন্দরে তীব্র হয়েছে। জন্মলগ্ন থেকে দলের সঙ্গে থাকা আদি নেতা বা কর্মীদের অনেকেই যে পিছনে চলে গিয়েছেন, তা নিয়ে নানাস্তরে চর্চা চলে। কিন্তু সেই বিন্যাস এতটাই গভীর হয়েছে যে, তা নিয়ে আশঙ্কা তৈরি হয়েছে দলের অন্দরে। পঞ্চায়েত ভোটের আগে সেই আশঙ্কা দূর করতেই উদ্যোগী হয়েছেন মমতা। তাই আলাপ-আলোচনা করে পুরনো নেতা-কর্মীদের দলের মূলস্রোতে জুড়ে দিতেই এদিন দলীয় বৈঠকে নতুন কমিটি তৈরি করে দিয়েছেন তৃণমূলনেত্রী। দলের এক শীর্ষনেতার কথায়, ‘‘দলের পুরনো নেতা-কর্মীদের একটা বড় অংশ উপেক্ষিত। দীর্ঘদিন সেদিকে নজর দেওয়া হয়নি। কিন্তু পঞ্চায়েতের আগে এই ক্ষত মেরামত করা দরকার।’’
দলের একাংশের মতে, পুরনোদের ক্ষোভ বা অভিমান ছাড়া নতুনদের নিয়েও সমস্যা রয়েছে। অনেকেই দলে যোগ দিতে চান। কিন্তু স্থানীয় নেতারা ব্যক্তিগত স্বার্থের কথা ভেবে তাঁদের বাইরে রেখেছেন। এই সমস্যা সমাধানেই নতুন কমিটি গড়ে দিয়েছেন তৃণমূলনেত্রী। দলীয় সূত্রের খবর, এই প্রক্রিয়ার পাশাপাশি এপ্রিলের ২০-২১ তারিখ নাগাদ বড় কর্মসূচি নিতে পারেন মমতা। সেখানেই পঞ্চায়েত ভোটের প্রস্তুতিতে নামিয়ে দিতে পারেন দলের সর্বস্তরের নেতা-কর্মীদের। 
তবে আদি নেতা-কর্মীদের সমস্যা চিহ্নিত হলেও নবীন প্রজন্মের হাতে এই গুরুদায়িত্ব দেওয়ায় প্রশ্ন উঠেছে প্রবীণ নেতৃত্বকে নিয়েই। দলের একাংশের মতে, আগে এই ধরনের কাজ করেছেন পার্থ চট্টোপাধ্যায়, সুব্রত বক্সি ও মুকুল রায়ের মতো নেতারা। সেক্ষেত্রে মমতা ক্ষমতার হাতবদলের ইঙ্গিত দিলেন কি না, তা নিয়ে দলের অন্দরে চর্চা শুরু হয়ে গিয়েছে।